
A B S T R A C T

Studiul documentar urmăreşte, în linii generale, modul de raportare al autorităţilor centrale dintr-un număr de ţări la activitate de protejare a patrimoniului naţional (cultural, istoric şi natural), funcţia socială a acestuia, cadrele legale şi structurile de implementare a legii, impactul socio-economic şi modalităţile diverse de conservare dar şi de punere în valoare a unei resurse considerate „neregenerabile”. În contextul discuţiilor despre devoluţie (outsorucing, managerialism, privatizare) sunt prezentate date exemplificând tribulaţiile acestui proces în Italia. 

CONSIDERAȚII INTRODUCTIVE
La nivelul Uniunii Europene de la adoptarea Agendei pentru cultură (în anul 2007) patrimoniul a constituit o prioritate pentru planurile de lucru ale Consiliului pentru cultură, cooperarea la nivel european progresând în ritm susţinut şi ca urmare a utilizării metodei deschise de coordonare. Interesul politic la nivelul UE a crescut necontenit, iar părţile interesate din domeniul culturii şi al patrimoniului au evidenţiat în Declaraţia „Un nou discurs pentru Europa”: „Europa ca organism politic trebuie să recunoască valoarea patrimoniului cultural. Patrimoniul scoate în evidenţă ce a însemnat să fii european de-a lungul vremii. Este un instrument puternic, care oferă un sentiment de apartenenţă cetăţenilor europeni”. Un astfel de discurs era necesar cu atât mai mult cu cât în ultimul sfert al secolului al XX-lea distrugerea resurselor culturale a crescut în mod dramatic ca urmare, pe de o parte, a dezvoltării şi extinderii construcţiilor de toate tipurile şi, în al doilea rând, ca urmare a creşterii cererii pe piaţă, ceea ce a accentuat brigandajul şi contrabanda cu astfel de obiecte. De aceea, în multe dintre statele europene a revenit în prim plan  - cuprinsă în cadrul normativ-legislativ sau în diverse proiecţii strategice etc. – funcţia socială a proprietăţii culturale. În unele ţări amploarea fenomenelor negative a fost atât de mare încât s-a cerut ca imperios necesară completarea codurilor penale cu paragrafe care să criminalizeze  brigandajul, jaful şi contrabanda cu obiecte de patrimoniu (provenite mai ales din siturile arheologice). Acest interes este unul justificat nu doar prin prisma patrimoniului ca bun / resursă neregenerabilă dar şi din perspectiva sustenabilităţii economice – în Franţa anului 2011 patrimoniul a generat 8,1 miliarde EURO, un nivel aproximativ egal cu cel generat de industria auto. Nu în ultimul rând multe dintre firmele de turism europene (sectorul turism însumând peste 16 milioane de locuri de muncă) depind de patrimoniu în sensul în care aproape 1/3 (cf. Eurobarometrul 2013) dintre turiştii europeni aleg destinaţiile de călătorie în funcţie de obiectivele de patrimoniu care pot fi vizitate.

Recunoscând valoarea economică şi socială a patrimoniului şi vizând elaborarea de politici coerente în acest domeniu Uniunea Europeană a lansat, în cadrul Programului Cultura, proiectul Patrimoniul cultural contează pentru Europa: Spre un indice european pentru valorificarea patrimoniului cultural
 . Avântul pentru politicile culturale a fost sesizabil la toate nivelurile Uniunii Europene (Consiliului, Comisiei şi Parlamentului) şi la nivelul Conferinţelor miniştrilor responsabili pentru patrimoniul cultural. În acest spirit a fost făcută şi propunerea ca anul 2018 să fie marcat drept Anul European al Patrimoniului Cultural, eveniment care oferă o binevenită provocare şi un cadru propice pentru toţi actorii interesaţi de patrimoniul cultural din Europa, atât publici cât şi privaţi, „pentru a-şi uni forţele şi a creşte conştiinţa valorii şi a multiplelor beneficii ale patrimoniului cultural pentru economie, societate, cultură şi mediul înconjurător”
. 
Patrimoniul exercită un impact amplu şi de durată asupra comunităţilor la scară locală, regională, naţională şi europeană, nu numai în termeni de cultură (identitate culturală) ci şi în termeni economici şi sociali. În această cheie, pentru sistemul public de protecţie şi administrare a patrimoniului crearea de proiecte care să integreze impactul economic şi social al patrimoniului
 trebuie să constituie o prioritate (indiferent că vorbim de programele naţionale sau de cele cu impact local). 
În acelaşi timp patrimoniul nu este o resursă regenerabilă, cel puţin în ceea ce priveşte unele categorii incluse aici, cum este patrimoniul arheologic. Însă şi la acest nivel lucrurile trebuie tratate nuanţat, pentru că o explozie nelimitată de arii istorice protejate riscă să intre, în anumite condiţii, în coliziune cu nevoia de dezvoltare a comunităţilor
. În lumea modernă siturile şi obiectele arheologice sunt în pericol de a fi distruse ca urmare a efectelor unui mix de factori: climaterici şi geologici (factori naturali), antropogenici (agricultură, industrie, locuire, conflicte etc.) sau ca urmare a comerţului / traficului ilegal cu obiecte de patrimoniu. Pierderea unor situri / obiecte arheologice şi lamentările în consecinţă au devenit aproape clişee, însă realitatea este aceea subliniată de David Lowenthal: „în timpul acestei generaţii (remarca era făcută în anii `80) s-a distrus mai multă preistorie decât puteam bănui anterior că există”
. Ca o consecinţă logică a apărut „arheologia de salvare” şi construirea cadrului normativ pentru conservarea şi protejarea siturilor arheologice astfel încât această resursă „irepetabilă” să poată fi cunoscută şi de generaţiile viitoare. Centrul pentru Patrimoniu Mondial UNESCO, cu cele peste 550 de situri culturale şi naturale protejate în întreaga lume, oferă cel mai bun exemplu în acest sens.  

Pe de altă parte, creşterea rapidă a numărului de situri înregistrate pune probleme dificile mai ales de managementului (soluţia este aceea a arheologiei de salvare). Acumularea rapidă de noi informaţii solicită utilizarea resurselor în mod extensiv, nu numai intensiv. Semnificaţia conservării siturilor arheologice pentru „generaţiile următoare” poate avea, cel puţin în unele cazuri, mult mai puţină „semnificaţie” decât aceeea acordată la o primă lectură. Aprecierea culturală a trecutului nu a fost strict dependentă – nici înainte şi nici în prezent – doar de siturile şi obiectele originale integrate patrimoniului arheologic. La fel de adevărat este că acestea contribuie, produc, aprecierea culturală a trecutului. Însă fiecare generaţie şi-a construit / îşi va construi o gamă proprie de situri şi obiecte culturale pe deplin suficiente pentru funcţia de evocare a trecutului. În termenii lui G.H. Mead „fiecare generaţie îşi scrie propria-i istorie şi într-o oarecare măsură o rescrie şi pe aceea de până la ea” („Over the centuries, many novel pasts have replaced others which had become redundant. With every new past, new archaeological and historical sites and objects were created or became significant in relation to this past”)
. 
GRECIA
Protecţia patrimoniului cultural a fost privită ca responsabilitate a statului elen încă din perioada timpurie a existenţei statului grec modern (1830). În actuala Constituţie elenă „protejarea mediului natural şi cultural constituie o datorie a Statului şi un drept al fiecărei persoane” (Constituţia Greciei, Government Gazette 85-A- 18.4.2001 Art 24.)
În corpul legislaţiei în materie principala lege care guvernează protejarea patrimoniului cultural este Legea 3028/2002
 cu privire la protecţia antichităţilor şi a moştenirii culturale în general” 153-A-28.6.2002. Legea dezvoltă un sistem comprehensiv şi detaliat privind protejarea patrimoniului, cuprinzând monumentele mobile şi imobile, monumente şi artefacte dar şi patrimoniul imaterial. Legea priveşte în special posesorii (statali) de monumente datate pre-1453 dar face şi o clasificare a unor monumente / artefacte mai recente considerate a fi importante pentru identitatea Greciei. 

Protecţia acoperă: identificarea, investigarea, înregistrarea şi documentarea, studiul, păstrarea, conservarea şi restaurarea, ca şi prevenirea exportului ilicit şi facilitarea publicului larg la corecta informare cu privire la moştenirea culturală; legea are în text şi menţiuni cu privire la îmbunătăţirea integrării moştenirii culturale în viaţa contemporană a societăţii, în educaţie, în conştientizarea publicului etc. Adiţional legea prevede un mecanism de monitorizare obligatoriu de implementat anterior planificării unor activităţi umane (activităţi agricole, zootehnice, miniere, construcţii, excavări, demolări etc.)
Protejarea patrimoniului cultural are legătură în sensul său larg, poate cel mai vehiculat public, cu activităţile de dezvoltare rezidenţială, de extindere a infrastructurii şi utilităţilor – legea prevede monitorizarea activităţilor de acest gen în zonele sensibile prin existenţa unor monumente in situ. Legislaţia prevede explicit că „protejarea monumentelor, siturilor arheologice şi locurilor istorice trebuie inclusă printre obiective la toate nivelurile care afectează peisajul terestru, indiferent de natura activităţilor planificate (planning urban, enviromental, developmental etc.). Legea interzice orice activitate care ar afecta un monument mobil sau imobil „ce ar putea avea ca  rezultat direct sau indirect distrugerea, afectarea, poluarea sau alterare formei acestuia” 

O secţiune aparte este dedicată protejării siturilor arheologice şi monumentelor; există o clasificare a siturilor protejate ca şi o desemnare a acestora, în funcţie de care sunt impuse condiţii privind permiterea sau nu a activităţilor în interiorul sau proximitatea ariilor protejate.    
Sunt delimitate zone speciale de protecţie clasificate (la cele arheologice ne referim) ca Zone A (total protejate, zone în care construcţiile sunt interzise) şi Zone B (unde se poate construi dar cu respectarea unor criterii de constrângere).

Protejarea patrimoniului cultural şi monumentelor – agenţii implicate

Principala autoritate: este reprezentă de Ministerul Culturii, Educaţiei şi Cultelor.  Serviciile departamentale dedicate sunt :

· Serviciile Centrale care supraveghează şi monitorizează activitatea Serviciilor Regionale şi asigură coordonarea activităţilor şi formulează puncte de vedere cu privire la toate chestiunile ce ţin de patrimoniul  cultural. Aceste structuri (servicii) centrale sunt :

· Direcţia Generală Antichităţi şi Patrimoniu Cultural responsabilă pentru protecţia şi managementul patrimoniului cultural la nivel general

· Direcţia Generală restaurare, muzee şi lucrări tehnice care, în cooperare cu serviciile competente ale Direcţiei mai sus menţionate, este responsabilă cu studiile şi implementarea protecţiei, asigurării, restaurării şi lucrări de îmbunătăţire a monumentelor arhitecturale şi a complexelor monumentale.

· Serviciile regionale cunoscute ca Eforiile Antichităţilor sunt responsabile cu protejarea moştenirii culturale materiale elene din chiar anul existenţei statului grec modern (1830); Serviciile Monumente Moderne sunt responsabile cu protejarea monumentelor arhitecturale moderne. 

Un rol important în creionarea politicilor în domeniul protecţiei monumentelor dar şi în aprobarea intervenţiilor majore pe monumente, situri sau muzee revine unui număr de trei colective din cadrul Ministerului Culturii, Educaţiei şi Cultelor: Consiliul Arheologic Central, Consiliul Central Monumente Recente şi Consiliul Muzeelor. Pentru chestiunile de mai mică importantă există Consiliul Local al Monumentelor, câte unul pentru fiecare zonă administrativă.  

Legislaţia cu privire la siturile arheologice include un număr de acte şi regulamentări (legislaţie secundară) care stabilesc clar modalităţile şi condiţiile desfăşurării unor activităţi în vecinătatea acestora (Reglementarea generală privind regimul construcţiilor, Legea 2508 / 1997, modificată de Legea 4067 / 2012), legislaţie a cărei aplicare revine, ca jurisdicţie, ministerului Reconstrucţiei, Producţiei, Mediului şi Energiei. Toate activităţile private şi publice trebuie să îndeplinească prevederile aşa-numitei „legi a arheologiei” (3028/2002). (A se vedea şi în ANEXE).

Evidenţierea patrimoniului - sistemul informatic de indexare 
Autoritatea administrativă care supraveghează baza de date naţională cu obiectivele de patrimoniu este ministerul Culturii şi Turismului. Există mai multe metodologii utilizate de Arhiva Naţională a Monumentelor, Serviciul pentru Restaurarea Acropolei, Direcţia Generală Studii Muzeale şi Monumente Culturale, direcţiile pentru monumente bizantine şi post-bizantine. Direcţia Arhiva Naţională a Monumentelor reprezintă practic o divizie a DG Antichităţi şi Patrimoniu Cultural din cadrul Ministerului Culturii, fiind autoritatea desemnată prin lege cu colectarea, indexarea şi studiul materialelor de arhivă care face referire la monumente istorice şi situri arheologice din Grecia; aceasta supraveghează efectuarea înregistrării electronice în sistem şi gestionarea dosarelor de patrimoniu; promovează activ diseminarea cunoştinţelor şi conţinutului de arhivă, facilitând astfel cercetarea ştiinţifică. DANM cooperează cu Serviciul Arheologie, coordonează procedurile de digitalizare aplicate de autorităţile regionale aflate în subordinea ministerului Culturii, acţionează ca o punte de legătură între departamentele centrale şi cele regionale ale ministerului, organizează conferinţe şi evenimente, editează publicaţii de specialitate etc. Directoratului îi revine şi responsabilitatea mentenanţei registrului naţional electronic al monumentelor (sistemul POLEMON), în care se regăsesc toate bunurile de patrimoniu (mobile şi imobile) dar şi toată legislaţia în domeniu începând cu 1921.

Registrul în sine este parte a unui Inventar Naţional al Monumentelor. Sunt incluse monumentele imobile, siturile arheologice şi locurile istorice care necesită respectarea prevederilor legale privind desemnarea, demarcarea şi protejarea: toate monumentele şi siturile anterioare anului 1830 sunt puse automat sub protecţia statului, fără a necesita alte prevederi legislative.    

ITALIA

Conform articolului 9 din Constituţia italiană "Republica promovează dezvoltarea culturii şi a cercetării ştiinţifice şi tehnice. Protejează mediul şi patrimoniul istoric şi artistic al Naţiunii”. 

La nivelul factorilor de decizie responsabilităţile sunt împărţite între cele patru niveluri de guvernare: stat, regiuni, provincii şi municipalităţi. Protecţia patrimoniului (tutela) cade în sarcina statului, în afara câtorva excepţii menţionate în Art. 5 al Codului de Patrimoniu (D.Lgs. 22​1​2004 n. 42). 

Structura

Autoritatea centrală: Guvernul prin Ministerul pentru Patrimoniu şi Activităţi Culturale

Responsabilitatea: generală

Misiunea /obiective coordonate : patrimoniu cultural, activităţi culturale, media, turism

Staff: aproximativ 20.000 persoane şi 714 birouri şi diverse oficii

Autoritatea centrală - competenţa autorităţilor şi agenţiilor cu responsabilităţi legale în domeniul protejării patrimoniului: nu are o responsabilitate principală (în raport cu ceea ce se desemnează în titulatură şi cu ceea ce se stabileşte în legea de organizare şi funcţionare ). 

· În domeniul managementului de patrimoniu: aprobare/direcţionare de sprijin financiar acordarea de permise, securitatea patrimoniului, monitorizarea amplasamentelor, planificarea spaţială. 

· În domeniul cercetării: conservare / întreţinere, documentare, cercetare în teren, inventariere, studii de laborator, analize post-excavare, restaurare.

· Politici / coordonare sau îndrumare: consiliază ministerele şi guvernul, deţinătorii de bunuri culturale de patrimoniu, profesioniştii din sistem, poate iniţia legislaţie. 

· Proprietăţi: deţine proprietăţi (un număr de aproximativ 420) – asigură întreţinerea, accesul public la acestea etc.

· Alte misiuni : educative, comunicare, profesionale, publicare.

· Alte activităţi: patrimoniul intangibil, muzee / colecţii, arhive publice

(a se vedea şi în ANEXE).

În ceea ce priveşte competenţele, administrarea şi structurile implicate în procesul de luare a deciziilor modelul italian poate fi sumarizat astfel:  

· Cele 5 structuri ale administraţiei centrale: Ministerul Patrimoniului, Activităţilor Culturale şi Turismului, Cancelaria Prim-ministrului, Ministerul Dezvoltării Economice, Ministerul Afacerilor Externe, Ministerul Educaţiei. 

· Cele 20 structuri regionale reprezentate de Departamentele Regionale pentru Cultură (20)

· Cele 107 structuri provinciale (cu Departamente provinciale pentru Cultură)

· Municipalităţile (în număr de 8 101), au fiecare departamente municipale pentru Cultură. 

Regiunile sunt împărţite în regiuni autonome şi regiuni obişnuite. Regiunile ordinare sunt: Piemonte, Lombardia, Veneto, Liguria, Emilia Romagna, Toscana, Umbria, Marche, Iayio, Abruzzo, Molisse, Campania, Puglia, Basilicata şi Calabria. Regiuni autonome sunt: Val d'Aosta, Sicilia, Trentino Alto Adige, Friuli-Venezia-Giulia, Sardinia. Atribuţii speciale în domeniul protecţiei patrimoniului le revin în special primelor 3 regiuni autonome menţionate - Val d'Aosta şi Sicilia sunt în supravegherea unei Sopritendenze regionale, în vreme ce Trentino Alto Adige (cu cele două provincii autonome, Bolzano şi Trento) are o Sopritendenze provincială. 

Regiunilor autonome statul le-a transferat responsabilitatea directă pentru patrimoniu şi peisaj începând cu sfârşitul anilor `70. Regiunea Trentino Alto Adige a transferat, la rândul său, responsabilitatea pentru patrimoniu şi peisaj provinciilor autonome Trento și Bolzano. Alte două regiuni autonome Sardinia și Friuli Venezia Giulia sunt, de asemenea, dotate cu responsabilităţi şi resurse culturale, însă statul îşi menţine în mai mare măsură responsabilităţile directe pentru protejarea patrimoniului lor.  
Toate cele 20 de regiuni au departamente regionale pentru cultură.

Conform celor menţionate mai sus, există patru niveluri de guvernare (stat, regiuni, provincii şi municipalităţi) care îşi împart responsabilităţile în domeniul cultural şi al protecţiei patrimoniului. Protecţia patrimoniului (tutela) este inclusă printre responsabilităţile culturale reţinute de stat, excepţiile fiind enumerate în articolul 5 din Codul patrimoniului cultural şi peisajului (L.L 2212004 n. 42) şi în Legea naţională de salvgardare a culturii italiene de patrimoniu. Conform cadrului legal, regiunile, municipalităţile, zonele metropolitane şi provinciile cooperează cu autoritatea centrală în exercitarea atribuţiilor sale / lor de protecţie a bunurilor de patrimoniu.

Conform aşa-numitelor "Legi de devoluţie" adoptate la sfârşitul anilor 1990 şi cf. Legii constituţionale 3/2001, regiunile obişnuite au "competenţe legislative concurente" cu 20.10.2014 alte organizaţii - Italia http://www.herein-system.eu/print/180 4/10).

În ceea ce priveşte consolidarea multidimensională a patrimoniului (valorizzazione) în acest proces statul este principalul actor ("valorizzazione" se referă la activităţi care vizează promovarea cunoaşterii patrimoniului cultural şi asigurarea celor mai bune condiţii de utilizare publică a patrimoniului naţional). 

Patrimoniul cultural între centralizare şi descentralizare – câteva observaţii despre experienţele recente ale Italiei

Problemele Italiei au început din 1993 când s-a pus, pentru prima dată, problema reformării acestui domeniu cultural prin outsourcing, managerialism, devoluţie şi privatizare. Discuţiile au început încă de pe la mijlocul anilor `80, sub influenţa thatcerismului şi influenţei şcolii economice neoliberale, însă pornind şi de la realitatea unei birocraţii supradimensionate şi ineficiente în domeniul protecţiei patrimoniului, al realităţii unui deficit bugetar din ce în ce mai augmentat, al slabei sau inexistentei contribuţii a autorităţilor locale etc. Privatizarea, altfel destul de firavă, de la începutul anilor `90 a fost slab reglementată.

Efecte deosebite în domeniul patrimoniului se vor fi produs la începutul anilor 2000, odată Actul Financiar din 2002, devenit Legea 112/2002 care va introduce privatizarea în domeniul patrimoniului. Articole, obiecte, artefacte din medievalitate şi până în sec XX deja fuseseră transferate prin vânzare unor firme de investiţii sau unor investitori privaţi începând cu 1993, nu de multe ori la sume considerate de experţi mult sub preţul pieţei, însă după Legea 112 listele cu proprietăţi culturale ale statului italian deschise vânzării au fost completate cu situri arheologice, temple chiar „polise”, monumente arhitectonice medievale şi moderne. În 1990 serviciile muzeale au fost parţial privatizate prin utilizarea modalităţii licenţelor temporare; serviciile didactice (adiacente spaţiilor muzeale) şi de expoziţie cu precădere. 
În 2002 guvernul Berlusconi a iniţiat şi promovat Legea 112, ca parte a unui pachet de măsuri drastice destinate economisirii fondurilor publice şi a unui plan de combatere a deficitului. Patrimoniul statului a fost inventariat ca totalitate, cu tot ce includea acesta la momentul respectiv, inclusiv monumente, muzee şi obiecte culturale, fiind pus sub coordonarea unei companii administrate de Ministerul Economiei, având în frunte un executiv provenit din rândul finanţiştilor. Scopul declarat a fost acela al managementului eficient, fondurile obţinute prin privatizare urmând a fi folosite la conservarea / mentenanţa obiectivelor culturale şi monumentelor şi la modernizarea infrastructurii. A fost acceptată posibilitatea de a disponibiliza obiecte ce aparţineau patrimoniului statului italian, obiectele urmând a fi listate în prealabil. Privatizarea a fost privită ca o modalitate de degrevare de sarcini suplimentare a bugetului de stat, de reducere a costurilor de restaurare, prezervare, conservare. Condiţiile nu erau restrictive – dacă obiectele de patrimoniu mobil / imobil se aflau pe un ordin / act de protejare emis anterior de ministerul Economiei trebuia să obţină şi acordul ministerului pentru Protecţia Monumentelor Istorice. Legea a fost criticată ca fiind extrem de flexibilă, întrucât îi lipseau prevederile clare cu privire la ce poate şi ce nu poate fi privatizat. În 2002, când Actul Financiar a fost votat de Parlamentul Republicii Italiene deficitul bugetar era de 1,34 trilioane.  Patrimoniul statului a fost împărţit între două companii, Patrimonio SpA respectiv Infrastrutture SpA, ambele putând vinde sau închiria obiecte din categoria monumentelor culturale / istorice, obiecte de artă sau resurse naturale (insule, păduri, plaje aparţinând statului). Dacă în discuţie era o proprietate a statului de interes cultural special, ministerul Economiei solicita acordul ministerului Culturii. 
În prima variantă de listă cu proprietăţi culturale (2003) au fost incluse cel puţin 300 de obiecte culturale, conform experţilor, 36 dintre acestea fiind vândute unor investitori privaţi (inclusiv unor corporaţii multinaţionale din industria tutunului). Unul dintre cumpărătorii majori a fost American Carlyle Group (la vreme respectivă articole din presa internaţională făcând referire la legăturile grupului cu familia prezidenţială americană). Au fost relativ rapid vândute 4 pallazo (secolele XVI-XX), o manufactură de tutun din Florenţa şi o villa de secol XIX în Roma. Vocile critice nu au întârziat să se facă auzite, guvernului şi factorilor de decizie reproşându-li-se faptul că nu au redactat iniţial o listă exhaustivă care să permită un planning pe termen lung, lipsa unui inventar comprehensiv validat de experţi în monumente istorice şi artistice. Lista a fost concepută şi suplimentată pe baza sugestiilor ministerului Economiei şi autorităţilor regionale şi locale. Nu a existat o politică comprehensivă care să aibă la bază un concept clar şi sistematic. Cel mai adesea autorităţile locale nu au făcut niciun fel de sugestie (de valorificare, integrare economică ş.a.m.d.) în afara exprimării disponibilităţii de vânzare, şi aceasta în condiţiile în care au fost întrebate; unele municipalităţi au protestat vehement, nefiind chestionate cu privire la intenţia de privatizare, cel mai răsunător caz fiind acela al micii municipalităţi Massa d'Albe, care s-a opus energic privatizării sitului arheologic Alba Fucens, fiind însă ignorată de guvernul de la acea vreme. La fel a fost şi în cazul altor municipalităţi. Guvernul a argumentat cu insuficientul sau inexistentul sprijin financiar de la municipalităţi, regiuni sau provincii dedicat protecţiei, conservării şi întreţinerii, ceea ce a dus la o stare de evidentă decădere a multor dintre proprietăţile cultural-istorice. La fel de pertinent era şi argumentul municipalităţilor potrivit căruia guvernul trebuia în prealabil să iniţieze un dialog dedicat acestei probleme, astfel încât privatizarea să fie o opţiune doar dacă nu puteau fi implementate alte soluţii viabile la nivel local, regional, provincial. Modul opac de întocmire a listelor a reprezentat o altă temă a discuţiilor în contradictoriu. 

Prima operaţiune de privatizare a fost efectuată pe modelul „real-estate for sale”, nefiind menţionate valoarea culturală sau istorică, pe listă fiind trecute doar informaţiile cadastrale, ceea ce a dus la interpelări parlamentare repetate. Portofoliul a 36 de proprietăţi a adus statului italian 230 milioane euro, puţin sub preţul iniţial cerut, de 230.033.799 euro. Pentru a vinde proprietăţile cele două companii de stat Patrimonio SpA şi Infrastrutture SpA au înfiinţat sub-companii adiţionale pentru fiecare dintre obiectivele din portofolio, având ca sarcină organizarea licitaţiei şi atragerea internaţională de potenţiali cumpărători.  Colaborarea dintre ministerul Economiei şi al Culturii a fost extrem de diluată, însă nici nu putea fi altfel atâta vreme cât legea 112 statua, în vederea unei mai bune eficienţe, că: 1) Guvernul (Consiliul de Stat) nu poate exprima opinii sau adăuga obligaţii şi 2) obligaţia de a păstra caracterul unui monument – dacă exista – devenea caducă după vânzare sau altfel spus bunurile istorice / culturale odată vândute erau la dispoziţia cumpărătorului care le putea revinde la libera sa alegere. Printre monumentele vândute, dintre cele care au suscitat discuţii intense, a fost şi Villa Manzoni, o construcţie din 1928 proiectată de Armanod Brasini, pe ruinele unei antice villa romane – Villa Lucio Vero (situată în proximitatea mormântului lui Nero, pe Via Cassia). Monumentul, de 3000 m2, integrat unui parc de 90000 m2 a fost vândut grupului Carlyle în 2003 cu 230 000 euro, preţul unui apartament într-o zonă populară a Romei, la acea vreme. Alături de aceasta, Carlyle IG a mai cumpărat proprietăţi italiene,  cvadruplându-şi practic numărul proprietăţilor din Europa (conform informării transmise de CEO acţionarilor). Imediat au urmat proteste şi critici, acţiuni ale personalităţilor şi profesioniştilor din cultură etc. 

Un alt exemplu amintit mai sus a fost acela al sitului arheologic Alba Fucens, listată la data de 6 august 2003 şi cuprinzând: amfiteatru, băi termale, forum, basilica, sanctuar, mozaicuri, coloane, alei pavate etc. Primăria micii localităţi Massa d Albe a protestat, însă fără mare efect, situl fiind scos la vânzare la un preţ iniţial de 40 615 euro. Lista mai cuprindea o polis, Cosilinum, din antica Magna Graecia, alte 999 de asseturi la preţul de 1000 de euro bucata, un alt sit arheologic din Lucania, de secol IV e.n., diverse castele, palazzo, o fostă colonie penală ş.a.m.d. Protestele ICOM au fost susţinute, începând cu 2001, după ce proiectul legislativ a ajuns la cunoştinţa publicului. 

In medie ţările europene cheltuiau, înainte de criza financiară din 2008, în medie, între 0,5 şi 1% pentru activităţi conexe patrimoniului cultural (păstrare, conservare, inventariere etc.) Italia nedepăşind însă niciodată 0,20%. Protestele au determinat o reorganizare a modului de clasificare a obiectelor din patrimoniului statului, în care puteau fi vândute doar obiectele / proprietăţile ce nu prezentau interes cultural; patrimoniul de „zonă gri” (obiecte de posibilă importanţă cultural/istorică) necesita criterii suplimentare pentru o corectă determinare a includerii sau nu în procesul de privatizare.  

Evoluţii recente – noul Cod al Patrimoniului

Noul Cod al Patrimoniului  din 31 martie 2016 completează Codul din 2004
 şi revizuieşte noţiunea de Proprietate Culturală din care exclude operele artiştilor în viaţă care au mai puţin de 50 de ani sau creaţii care au mai puţin de 70 de ani.
La autorizări şi notificări prealabile, Codul adaugă că mutarea sau demolarea, chiar dacă urmată de re-construcţie” al unei proprietăţi culturale protejate prin lege are nevoie anterior de autorizare guvernamentală. Poliţia naţională asigură protecţia patrimoniului cultural şi trebuie informată despre orice descoperire întâmplătore din cele ce pot fi clasificate ca proprietate culturală, indiferent că se petrece pe teren public sau privat. Sunt exceptate de la autorizare anterioară activităţile relaţionate cu studiul şi cercetarea sau activităţile creative sau din sfera libertăţii de expresie (care promovează cunoaşterea moştenirii culturale naţionale).
Creşterea competenţelor Guvernului relativ la Proprietatea Culturală
Prin noul Cod:

· sunt întărite mecanismele de supraveghere ale autorităţii centrale (guvernului) dedicate protejării proprietăţii culturale pe tot teritoriul naţional. Asumă entităţilor guvernamentale, inclusiv celor de la nivel locale, obligaţia de a păstra şi inventaria proprietatea culturală aflată sub administrare. În plus, recunoaşte şi întăreşte activităţile de cooperare între guvern şi entităţile academice având ca scop diseminarea cunoştinţelor din aria moştenirii culturale naţionale; se creează mecanisme pentru activităţi în cooperare public-privat;
· se promovează reguli general aplicabile (inclusiv modul in care trebuie păstrate calităţile faţadelor clădirilor protejate cultural, interzice plasarea signalisticii şi afişajului comercial sau nu, pe aceste clădiri etc.);
·  se prevede plata compensaţiilor în cazul în care trebuie operată restituirea unei proprietăţi culturale şi elimină statutul de limitare a acţiunilor în justiţie pentru recuperarea bunurilor culturale care au fost ilegal transferate din Italia (articolul 78 alineatul (3)).

Modernizarea autorizării procedurilor de transfer al proprietăţii culturale

· Codul stabileşte procedura pentru emiterea autorizaţiei guvernamentale de transfer al proprietăţii culturale protejate legal, deţinută privat sau din domeniul public (art. 55 (2) şi 56 (2)), eliminând cerinţele unei autorizări anterioare în vederea transferului (dacă este permis sau nu) şi plata unor taxe obligatorii.  Codul conţine, în prezent, o procedură detaliată pentru transferul în proprietate privată a bunurilor publice supuse protecţiei juridice ca proprietate culturală. (Articolul 57-bis.);
Codul italian reglementează procedura de emitere a unei "Declaraţii de interes public remarcabil" necesară a fi procurate pentru protejarea bunurilor imobiliare şi a altor zone cu valoare culturală în întreaga ţară. (Articolul 138) stabileşte reguli stricte pentru aprobarea proiectelor şi activităţilor de amenajare a peisajelor (art.135) şi stabileşte procedura de aprobare a "Planurilor de peisaj" care afectează anumite teritorii cu valoare culturală din Italia, o procedură care include mecanisme de participare şi consultare publică (articolele 143 și 144). Acordă, de asemenea, recunoaştere juridică profesiei de „intervenor în proprietăţi culturale” (şi anume lucrători tehnici, specialişti, experţi). (Articolul 9-bis).

Standarde internaţionale şi cooperare

Codul a ceat mecanisme proprii pentru cooperare şi control asupra circulaţiei proprietăţilor culturale italiene în afara teritoriului naţional. Au fost adoptate şi integrate în lege criteriile UNESCO din 2003 expuse în Convention for the Safeguarding of the Intangible Cultural Heritage, fiind implementată legislaţia europeană cu privire la restituirea proprietăţii culturale la starea de origine şi cooperarea cu alte state UE pentru a preveni furtul sau tranzitul ilegal cu obiecte din patrimoniul cultural al Italiei.
Proprietăţile culturale protejate deţinute de persoane private: Codul conţine noi dispoziţii privind protecţia bunurilor culturale acordate părţilor private prin concesiune. (Articolul 116 alineatul (1)). Aceasta include, de asemenea, noi măsuri are să permită sponsorizarea privată a iniţiativelor de protejare a patrimoniului cultural naţional. (Articolul 120 alineatul (1)). 
(*(
Codul a fost conceput pentru a consolida importanţa patrimoniului cultural al Italiei ca parte indelebilă a identităţii poporului italian. (1) (2).) Patrimoniul cultural cuprinde tot ceea ce poate fi subsumat ca semnificativ artei, istoriei, arheologiei, antropologiei Italiei, arhive, biblioteci bibliografice, muzee, pinacoteci şi galerii de artă (Articolul 2 (2) şi articolul 10 alineatul (2) litera (a)). Pentru a amplifica responsabilitatea guvernamentală, în baza Codului a fost creat Ministerul pentru Bunuri şi Activităţi Culturale (MCAA). (Art. 3 (1) şi 4 (1)) Proprietatea culturală de natură religioasă trebuie protejată de instituţia religioasă relevantă (Articolul 9 alineatul (1).) 

Codul a instituit utilizarea certificatului "Declaraţie privind interesul cultural" pentru anumite proprietăţi, care este eliberat de autorităţile competente să menţină un registru actualizat (inclusiv on-line) al acestor declaraţii. (10, 11 şi 15 (2-bis)). 

Codul permite regiunilor şi altor entităţi teritoriale să încheie acorduri financiare cu fundaţii pentru a pune în aplicare activităţi care protejează patrimoniul cultural. (Articolul 121 alineatul (1)).

Codul stabileşte o procedură clară pentru aprobarea renovărilor, modificărilor arhitectonice sau  altor forme de intervenţie materială în proprietăţi culturale protejate, inclusiv evaluări ale impactului asupra mediului. (Nr.42, art.22 şi 26.) Statul şi entităţile administraţiei publice locale şi regionale au obligaţia de a adopta măsuri pentru protecţia şi conservarea bunurilor culturale în întreaga ţară (Articolul 30.) 

În conformitate cu Codul, proprietarii privaţi de bunuri culturale protejate legal pot fi obligaţi să efectueze conservarea acestor bunuri (Articolul 34.) În plus, MCAA poate dispune transportul de proprietăţi culturale protejate instituţiilor publice care asigură custodia bunurilor culturale mobile şi acordă drepturi de custodie temporară asupra acestor bunuri. (Articolul 43.) Proprietatea culturală poate fi, în anumite condiţii şi de către anumite instituţii, inclusă în circuit de depozitare, în scopul unei mai bune protejări a acesteia. (Articolul 44).

Reglementarea activităţilor în ariile culturale protejate

Exercitarea activităţilor comerciale în zone considerate a avea valoare arheologică, istorică, artistică sau peisagistică este, de asemenea, reglementată de Cod, care interzice exercitarea de activităţi comerciale în unele locuri de interes arheologic, monumente naţionale, muzee, galerii, biblioteci, arhive ş.a. (A), (b), (c) şi (d).) În plus, Codul impune autorităţilor în a căror sarcină intră aplicarea legii să raporteze toate activităţile comerciale desfăşurate prin utilizarea (ilegală) a spaţiului unor proprietăţi culturale protejate. (Articolul 63 alineatul (1).
Exportul de bunuri culturale de patrimoniu: Codul reglementează strict circulaţia internaţională a bunurilor protejate (ca bunuri de patrimoniu) acestea fiind obiectul unor cerinţe şi restricţii. (Art. 64-bis.) În general este interzisă înstrăinarea definitivă a bunurilor culturale de pe teritoriul italian (articolele 65 şi 68), dar este permisă înstrăinarea temporară (expoziţii internaţionale et ejusdem generis)  a bunurilor culturale de pe teritoriul italian, în condiţii stricte (id. art. 66 și 67). 

MCAA întreţine o bază de date a tuturor bunurilor culturale care au fost ilegal scoase de pe teritoriul italian. (Articolul 85.)

Bunurile peisagistice: Codul protejează „bunurile / ariile peisagistice”, definite ca teritorii care exprimă identitatea italiană şi al căror caracter de unicitate derivă atât din factorii naturali, cât şi din cei antropomorfi (Articolul 131 alineatul (1)). Codul enumeră zonele de acest tip care trebuie să beneficieze de protecţie juridică deplină, ca proprietate culturală a Italiei (Articolul 142). Codul interzice proprietarilor, posesorilor sau deţinătorilor de imobile în astfel de zone sau imediat limitrofe (care au sau se presupune că pot avea un interes specific în eventuala modificare peisagistică) să le distrugă sau să le afecteze (Articolul 146 alineatul (1)). Aceste persoane trebuie să înainteze autorităţilor competente propunerile de intervenţie în activul protejat şi nu trebuie să înceapă nicio lucrare înainte de eliberarea autorizaţiei respective (Articolul 146 alineatul (2)). Anumite intervenţii minore nu necesită autorizare guvernamentală (Articolul 149).
Sancţiuni în cazul încălcării prevederilor Codului: Codul reglementează situaţiile de pierdere a bunurilor culturale din cauza lipsei de trasabilitate sau de ieşire din teritoriul naţional fără o monitorizare corespunzătoare sau în scopul înstrăinării, caz în care autorul infracţiunii trebuie să plătească statului o sumă echivalentă cu valoarea proprietăţii respective (Articolul 163). Codul impune sancţiuni administrative pentru încălcarea dispoziţiilor sale de protecţie referitoare la conservarea proprietăţii culturale, la construcţia urbană şi la protejarea proprietăţii culturale şi la alte activităţi (Articolul 160). Codul stabileşte, de asemenea, sancţiuni administrative pentru încălcarea dispoziţiilor privind circulaţia internaţională a bunurilor culturale protejate (Articolul 165).  Sancţiunile penale sunt stabilite de Cod pentru acte ca: distrugerea, modificarea, restaurarea neautorizată sau executarea oricăror lucrări ce afectează bunurile de patrimoniu protejate legal (Pct. 169 alin. (1) lit. a). Aceste sancţiuni includ încarcerarea de la 6 luni la 1 an dar şi amenzi de la 775 euro la 38.734,50 euro (Id.). Executarea unor activităţi asupra bunurile culturale protejate care au ca rezultat  afectarea în mod negativ  (afectarea conservării) este supusă aceleiaşi pedepse (Articolul 170 (1)) (Id.). Falsificarea bunurilor culturale și neaplicarea măsurilor de conservare stabilite de către MCAA constituie, de asemenea, infracţiuni supuse unor sancţiuni penale (Art. 178 și 172 alin. (1)). Falsificarea bunurilor culturale se pedepseşte cu închisoare între 3 luni şi 4 ani şi cu amenda de la 103 până la 3 099 euro (aproximativ 117 până la 3.535 dolari SUA ) (Id.). Codul penalizează transferul neautorizat de bunuri culturale cu închisoare până la 1 an şi o amendă de 1.549,50 euro până la 77.469 euro  (Articolul 173). Sunt aplicate sancţiuni penale pentru comportamente care încalcă prevederile Codului privind cercetarea arheologică şi furtul bunurilor culturale aparţinând statului (Art. 175 și 176.). Conform Codului, colaborarea unei părţi condamnate la recuperarea bunurilor culturale pierdute sau furate se constituie în circumstanţă atenuantă în derularea procesului (Articolul 177).
Câteva aspecte de dată recentă

La nivelul Italiei regiunea cea mai avansată în domeniul planningului în domeniul patrimoniului este Lombardia. În 1999 aceasta a lansat S.I.R.Co.P. (Scheduled Conservation Information System) care, în interiorul cadrului şi muncii de cercetare a IRC, a avut o contribuţie majoră la construirea „Hărţii de risc”. Pe baza acesteia şi utilizând BAA (Archivio Beni Architettonici ed Ambientali) s-a realizat şi a fost eficientizată înregistrarea monumentelor. HyperMediaGroup de la Politehnica din Milano şi diferite alte echipe de experţi (MEDICI Framework of Cooperation, Monumentalwatch etc.) au fost contractate pentru a realiza studiile de fezabilitate şi pentru implementarea sistemului informaţional dedicat monumentelor.

S.I.R.Co.P. - Sistemul Informaţional – colectează şi distribuie informaţiile relevante şi studiile de caz. Local este benefic pentru că oferă instrumente flexibile de arhivare şi prin urmare poate funcţiona şi ca sursă de informaţii istorice utile pentru orice evaluare consistentă a clădirilor istorice de patrimoniu, pentru a urmări schimbările intervenite în timp şi pentru a veni în sprijinul managerilor din domeniu. Pe termen lung este util nu doar pentru datele statistice strânse şi pentru studiile de caz dar oferă şi conţinut de înaltă calitate cu scop educaţional (ajutând astfel fixarea priorităţilor sau fundamentând decizii tehnice sau chiar politice). O altă idee, dar specifică nu doar Italiei, împărtăşită fiind de specialiştii  din mai multe state europene, constă în promovarea „cărţii de identitate” pentru toate obiectele de patrimoniu (mobil sau imobil); în spatele fiecărui „cod unic” de identificare stând eventual şi un „dosar de anamneză” al artefactului, monumentului etc.    

SPANIA

Gestionarea patrimoniului cultural în Spania este reglementată de legislaţia naţională (Legea 16/1985 privind patrimoniul istoric spaniol) şi legislaţia regională. Legislaţia privind patrimoniul istoric şi cultural cuprinde 18 legi în total, una generală şi câte una pentru fiecare regiune. 

Legislaţia în domeniu vizează întreg patrimoniul (cultural, istoric, arhitectural) cuprinde sub protecţie juridică bunurile mobile şi imobile catalogate ca fiind de patrimoniu, în vederea asigurării protecţiei, conservării şi transmiterii către generaţiile viitoare. Legislaţia statuează că orice obiect cu valoare arheologică aparţine statului, fără specificaţii legate de statutul proprietăţii pe care a fost găsit. Codul Penal (Codigo Penal) din 1995 cuprinde un număr de infracţiuni cu privire la deteriorarea siturilor arheologice dar aplicarea dispoziţiilor penale e rezervată doar cauzelor grave de deteriorare. Există diferenţe între regiuni în ceea ce priveşte patrimoniul istoric, în prevenirea brigandajului
 spre exemplu. În unele regiuni comportamentul autorităţilor e mai degrabă lax, în vreme ce în altele cum este Andaluzia numărul incidentelor s-a micşorat foarte mult.
Conform legii menţionate, competenţele în materie sunt atribuite (Art.6) administraţiei centrale şi administraţiilor regionale (şi locale). Administraţia centrală are ca principală preocupare (misiune) protejarea proprietăţilor statului şi coordonarea managementului autorităţilor şi organismelor delegate, în vreme ce Comunităţile Autonome (regiunile) au sub supraveghere bunurile aflate în proprietate privată (bunuri culturale) sau a comunităţilor locale din aria de responsabilitate administrativă a autonomiei respective. 
În ceea ce priveşte protecţia efectivă a patrimoniului, legislaţia acoperă trei niveluri de protecţie:

• proprietăţile cu statut de patrimoniu istoric; 

• inventarul general al bunurilor mobile; 

• registrul general al bunurilor de interes cultural (mobil şi imobiliar). 

Comunităţile autonome au stabilit niveluri suplimentare de protecţie în temeiul propriilor legi şi normative, introducând categorii speciale (în ceea ce priveşte patrimoniul intangibil, de exemplu). 

În legătură cu Direcţia Arte Plastice a Ministerului Culturii dar şi cu Direcţiile de Patrimoniu relevante, la nivelul comunităţilor autonome au fost înfiinţate unităţi speciale, mai cunoscute sub numele de Secretariate Generale, pentru a gestiona şi patrimoniul dar şi pentru a contribui la eventuala îmbunătăţire a cadrului normativ. 

Guvernul central este responsabil cu punerea în aplicare a convenţiilor internaţionale ratificate de Spania. În vederea îndeplinirii obligaţiilor asumate prin semnarea acestora în ultimul deceniu au fost înfiinţate diferite comitete şi grupuri de lucru, pe întreg teritoriul Spaniei, pentru a elabora planurile de acţiune necesare.

Viziunea strategică: la nivelul Secretariatului de Stat pentru Cultură se elaborează proiecţii de acest tip, tot aici fiind monitorizat şi gradul de îndeplinire al obiectivelor. 

Exist şi un organism colegial, Consiliul Patrimoniului Istoric, înfiinţat pentru a coordona diverse activităţi de patrimoniu desfăşurate în Spania. Acesta reuneşte, prin intermediul Direcţiilor Generale pentru Patrimoniu Cultural, Istoric şi Artă factorii de decizie din guvernul naţional şi din guvernămintele regionale (şedinţele comune au loc de mai multe ori pe an). 

SPANIA- Nivel Regional – Comunităţi autonome 
	Guvernăminte autonome
	Departament principal
	Departament secundar
	Direcţii

	ANDALUSIA
	Educaţie, Cultură, Sport
	Secretariatul General pentru Cultură
	D-G. pentru Industrii Creative şi Carte 
D-G. pentru Muzee, Acţiune Culturală şi Promovarea
Artei

	ARAGON
	Educaţie, Mediu Universitar, Cultură şi Sport
	 
	Secretariat pentru afaceri tehnice

D-G. pentru Patrimoniul Istoric 
D-G. Pentru Cultură

	ASTURIA
	Educaţie, Cultură, Sport
	Vice-departamentul pentru Cultură şi Sport
	Secretariat pentru afaceri tehnice
D-G. pentru politică lingvistică
D-G. pentru patrimoniu cultural

	BALEARE
	Educaţie, Cultură, Universităţi
	 
	D-G. for Educaţie şi Cultură

Secretariatul general şi Institutul pentru Infrastructură şi Servicii educaţionale şi culturale

	CANARE
	Cultură, Sport, Politici Sociale şi Locuire 
	 
	Secretariatul general pentru cultură, sport, politici sociale şi locuire

D-G. pentru Cooperaţie şi Patrimoniu Cultural
D-G. Cultură

	CANTABRIA
	Educaţie, Cultură, Sport
	Secretariatul General pentru Educaţie, Cultură şi Sport
	D-G. Cultură

	CASTILIA-LEON
	Cultură şi Turism
	Secretariatul general
	D-G. Patrimoniu Cultural
D-G. Politici Culturale, Fundaţia Siglo pentru Turism şi Arte


	CASTILIA-LA MANCHA
	Educaţie, Cultură, Sport
	Cabinetul pentru  Educaţie, Cultură şi Sport
	Secretaraitul general pentru Educaţie, Cultură şi Sport
D-G. Cultură

	CATALONIA
	Cultură 
	Secretariatul General pentru Cultură
	D-G. Creaţie şi Companii Culturale 

D-G. Archive, Biblioteci, Muzee şi Patrimoniu Cultural  

D-G. Cultură populară, Asociaţii şi Acţiune Culturală
D-G. Politici Lingvistice
Consiliul Naţional pentru Cultură şi Arte 

	CEUTA
	Educaţie Cultură şi problemele femeilor
	Vice-departamentul Educaţie
	 

	VALENCIA
	Educaţie, Cultură, Sport
	Secretariatul pentru Cultură şi Sport
	Secretariat
D-G. Cultură

	EXTREMADURA
	Educaţie şi cultură
	 
	Secretariat General 
D-G. Patrimoniu Cultural D-G. Promovarea Culturii 

	GALICIA
	Cultură, Educaţie şi Planning Universitar
	Secretariatul General pentru Cultură
Secretariatul General pentru Politică Lingvistică
	D-G. Patrimoniu Cultural

	LA RIOJA
	Educaţie, Cultură şi Turism
	 
	Secretariatul pentru Afaceri tehnice

D-G. Cultură

	MADRID
	Ocupării, Turismului şi Culturii


	Vice-departamentul Turism - Cultură
	Secretariatul pentru Afaceri tehnice
D-G. Bucuri culturale, cărţi, arhive, muzee şi bibloteci 

D-G. Artele Spectacolului, Muzică şi Audiovizual
D-G. Patrimoniu istoric 

	MELILLA
	Culturii şi Aniversărilor
	Vice-departamentul Aniversări
	 

	MURCIA
	Educaţie, Cultură şi Universităţi
	 
	Secretariatul general

Institutul pentru Industrii Culturale şi Arte 

D-G. bunuri culturale

	NAVARRE
	Cultură, Tursim şi Relaţii instituţionale

La nivel central procesul de decizie porneşte de la Ministerul Educaţiei, Culturii şi Sportului, respectiv Secretariatul de stat pentru cultură, care au în subordine ca unităţi funcţionale DG (direcţii generale) SDG (sub-direcţii generale) respectiv OA (Organizaţii Autonome). Organizaţiile Autonome reprezintă autorităţi publice care se auto-guvernează, dependente de minister; directorul unei OA are rang de Director General. Sunt în dialog cu Secretariatul de Stat şi sunt în număr de 6: Regina Sofia – Muzeul şi Centrul Cultural; Biblioteca Naţională; Institutul Naţional pentru Artele Spectacolului şi Muzică; Institutul Naţional pentru Cinematografie şi Audiovizual; Managementul Infrastructurii şi Facilităţilor Culturale; Muzeul Prado 

SLOVENIA
Slovenia este una dintre ţările europene cu o considerabilă tradiţie în conservarea, protejarea şi prezervarea patrimoniului istoric şi cultural, înglobând şi experienţa din perioada Austro-Ungară (în special tradiţia Şcolii vieneze de Artă). Profesiunea de conservator de artă a apărut la jumătatea secolului al XIX-lea sub jurisdicţia Comisiei centrale pentru cercetare şi Păstrarea Monumentelor. Fran Stele (1886-1972) este considerat părintele fondator al profesiei de conservator şi acesta urmând însă calea deschisă de alţi iluştri teoreticieni precum Alois Riegel (1858-1905), Max Dvořák (1874-1921) şi istoricul de artă geman Georg Dehio (1850-1932). În această tradiţie principiul de bază era cel al conservării, nu al restaurării („Konservieren, nicht restaurieren!”). 

În perioada habsburgică şi austro-ungară organizarea profesiei de conservator a fost reglementată în mod major de trei ori, în 1853, 1873 şi 1911. Sub autoritatea Vienei existau trei oficii descentralizate pentru monumente, la Ljubljana, Graz şi Pula. După 1918 şi dizolvarea imperiului vienez, Comisa pentru monumente se va reorganiza și oficiul din Ljubljana dvine Biroul pentru Monumente al Sloveniei. Parte din patrimoniul teritoriului de nord al Sloveniei era sub autoritatea Biroului din Klagenfurt, în vreme ce o parte a litoralului era sub autoritatea Trieste-lui. După 1945 şi schimbarea regimului politic Iugoslavia va semna un număr important de charte şi convenţii internaţionale privind protejarea patrimoniului cultural. În acest context Adunarea Populară Slovenă (parlament) a adoptat în 1945 legislaţia cadru privind protejarea bibliotecilor, arhivelor, monumentelor culturale şi istorice, chiar ceva mai înainte ca materia să fie reglementată legal la nivelul întregii RSF Iugoslavia. La Ljubljana este înfiinţat Institutul pentru protejarea şi studiul monumentelor culturale şi naturale, care înlocuia Institutul ce a fiinţat în perioada interbelică şi care avea aproximativ aceleaşi obiective. 

La 19 mai 1948 apare Legea pentru protejarea monumentelor culturale şi naturale şi în 1950, pe baza acestei legi, este înfiinţat un Institut pentru protejarea monumentelor Republicii Populare Slovenia.

Începând cu 1950 Iugoslavia cunoaşte o perioadă de intensă descentralizare, sarcina protejării şi implementării măsurilor de protejare a monumentelor fiind direcţionată către muzeele regionale şi municipale, ca şi către comisiile pentru monumente. Institutul naţional avea ca obiective, sau mai bine zis avea în vedere coordonarea activităţilor de remediere a distrugerilor provocate patrimoniului cultural şi istoric în perioada războiului mondial, înregistrarea monumentelor arheologice şi etnografice, acordarea statutului (recunoaşterea) de „monument” dar şi scopuri propagandistice: evidenţierea monumentelor dedicate Eliberării. Misiunea /obiectivele privind patrimoniul s-au extins treptat: în 1960 devine obiectiv protejarea şi conservarea vechilor centre urbane şi a peisajelor; din 1970 devine importantă şi introducerea interdisciplinarităţii în activităţile specifice patrimoniului cutural-istoric (până atunci activitatea de conservare era în special dedicată absolvenţilor de Istorie şi de Arte – din 1970 au fost implicate şi alte ramuri academice, au fost cooptaţi oameni de ştiinţă, arheologi, etnologi, sociologi etc.). în 1961 Legea pentru protejarea monumentelor culturale transferă comisiile regionale institutelor regionale de patrimoniu, Legea patrimoniului cultural şi natural (1981) extinde serviciul public în ambele zone (patrimoniul cultural şi patrimoniul natural), sunt incluse noi terminologii, tipologii şi categorisiri. Protejarea patrimoniului devine mult mai corelată cu planningul spaţial.

În 1991 Slovenia devine independentă, în Constituţia noului stat apare explicit, ca misiune a statului, protejarea patrimoniului cultural mobil şi imobil. Patrimoniul devine o categorie protejată de Constituţie, integrat conceptului de dezvoltare durabilă, mai ales după 2004, data integrării în UE. În 1995 are loc o reorganizare instituţională, Biroul pentru Patrimoniu Cultural trece în coordonarea ministerului Culturii, în vreme ce patrimoniul natural revine ministerul Mediului, separare statuată şi de legea din 1999.

În 2004 a luat fiinţă Institutul Republicii Slovenia pentru protejarea patrimoniului cultural, ca şi Direcţia Patrimoniu Cultural în interiorul ministerului Culturii; INDOK, centrul de documentare-informare, tot în subordinea ministerului Culturi, este cel care menţine Registrul Patrimoniului Cultural, cu sprijinul profesionist al Institutului pentru Patrimoniu. În 2004 au fost adoptate două directive importante ale UE, anume EIA 85/337/EEC şi SEA 2001/42/EC. Prin transpunerea normativelor europene şi prin legislaţia internă Slovenia a căutat implementarea unei pardigme sustenabile prin care să echilibreze şi să controleze activităţile antropice şi impactul acestora asupra patrimoniului. 

Jurisdicţia în domeniul patrimoniului: autoritatea centrală este reprezentă de ministerul Culturii care are în primul rând sarcini administrative (monitorizarea sistemului de protecţie a patrimoniului, soluţii în ceea ce priveşte managementul la diferite paliere instituţionale, managementul Registrului Naţional, consolidarea sistemului informatic şi de documentare.  Institutul pentru Patrimoniu – şi acesta are o diversitate de sarcini administrative şi profesionale în domeniul patrimoniului mobil şi imobil; identifică, documentează, studiază, interpretează şi evaluează patrimoniul (mobil, imobil şi vivant) şi diseminează informaţii de această natură publicului general.

Registrul Cultural Naţional condensează practic baza de date centrală a patrimoniului cultural-istoric sloven. Implementat din 1991 şi actualizat periodic, constituie singura bază de date informatică de acest gen din ţară. Managementul revine ministerului Culturii prin Direcţia Generală Patrimoniu, Documentare / Informare (INDOK). 

În ceea ce priveşte cadrul legal, Legea privind Protejarea Patrimoniului (2008, după integrarea europeană) defineşte legitimitatea interesului public în protejarea patrimoniului (art. 2,3), definirea subiectului de interes public (art.8), modul de înregistrare a patrimoniului (art.9). Intrările în Registrul Cultural Naţional (practic certificarea /înregistrarea obiectelor ca fiind de interes pentru patrimoniul naţional) se fac pe baza propunerilor Institutului pentru patrimoniu
; o unitate odată intrată devine EŠD (capătă un număr de identificare ca obiect de patrimoniu). Regulile de funcţionare ale RCN au evoluat, în timp – dacă în 1991 se limita doar la patrimoniul imobil, noua lege a introdus şi patrimoniul mobil (unităţile fiind identificate cronologic şi pe tipuri de patrimoniu – cu definirea limitelor şi ariilor, dacă e patrimoniu peisagistic, peisaj istoric, patrimoniu arhitectural, memorial, tipuri arhitecturale – seculară sau religioasă etc.). 

În vederea renovării sau altor activităţi de acest gen, care solicită intervenţia directă pe obiectul/obiectele de patrimoniu Slovenia utilizează aşa-numitul sistem POPULUS, dezvoltat încă din 1991 de către compania Populus Ltd., conceput pe baza experienţei interdisciplinare generate de o echipă din care fac parte profesionişti în urbanism, arhitectură, artă, istorie, sociologie etc.). O dimensiune importantă – şi în trend – este reprezentată de integrarea patrimoniului, a valorilor legate de tradiţie şi identitate în planningul spaţial. Pe baza acestui sistem se redactează / normează planurile de conservare şi planurile de renovare.  

Slovenia nefiind divizată administrativ în structuri de tipul regiunilor, municipalităţile se constituie în unităţi administrative locale (auto-guvernări) de bază; acestea sunt responsabile de aprobarea programelor şi planurilor de dezvoltare urbanistică, de desemnarea monumentelor de importanţă locală, de subsidierea reastaurărilor şi alte proiecte de aces tip, coordonează managementul patrimoniului deţinut de municipalitate şi exercită dreptul de pre-empţiune dacă monumente considerate de importanţă locală sunt scoase spre a fi valorificate pe piaţă.  

ISRAEL*

În Israel protecţia patrimoniului (şi în special al celui aparţinând „Antichităţii”) constituie un domeniu de maximă responsabilitate al statului
, mai ales în contextul efectelor negative ale conflictelor regionale (în ultimii ani în Orientul Apropiat distrugerile de situri istorice precum şi traficul ilegal cu obiecte de patrimoniu situându-se la cote mai mult decât alarmante, în unele cazuri putându-se vorbi chiar de „terorism cultural”). Relativ recent Curtea Supremă a aprobat noi reglementări şi articole în completarea legislaţiei în domeniu, la propunerea Autorităţii pentru Antichităţi, în încercarea acesteia de a opri / atenua brigandajul arheologic şi traficul ilegal cu obiecte de patrimoniu, într-o ţară în care aceeaşi IAA apreciază că numărul siturilor istorice depăşeşte 30.000, dintre care o mare parte ne-excavate încă. 
Dacă pentru patrimoniul datat până la 1700 Legea Antichităţilor este relativ clară, pentru patrimoniul de după această dată legiuitorul a stabilit că pot fi luate în considerare doar obiectele cu valoare istorică pe care IAA le consideră „antichităţi” (sic). Astfel, alte categorii de obiecte de patrimoniu – monumente, clădiri, complexe arhitecturale sau situri pre-industriale databile post-1700 - au rămas cumva la periferia preocupărilor relativ la protejarea şi punerea lor în valoare. Astfel a apărut Consiliul pentru Conservarea Siturilor de Patrimoniu
 (cu statut de NPO din 2008) înfiinţat în 1984 ca parte a Societăţii pentru Protecţia Naturii din Israel, la recomandarea comisiei pentru Educaţie din Knesset, în vederea prevenirii distrugerii şi/sau periclitării siturilor istorice de epocă modernă.  

Obiectivele:

· Localizarea clădirilor, ansamblurilor arhitectonice şi ruinelor (databile începând cu anul 1700) în vederea protejării şi conservării

· Încurajarea comportamentului responsabil pentru protejarea şi conservarea siturilor, conservarea tuturor siturilor provenind din culturile care şi-au lăsat amprenta asupra Israelului (în mediul urban şi rural).
· Iniţierea de planuri pentru conservarea monumentelor şi ansamblurilor istorice, sensibilizarea /stimularea organizaţiilor, autorităţilor şi instituţiilor în a iniţia activităţi şi programe în acest domeniu

· Stabilirea de principii de conservare, pe baza standardelor internaţionale dar adaptate situaţiei din Israel

· Iniţierea şi promovarea sau completarea, prin lobby în Knesset, legislaţiei în domeniul protejării, încurajarea aplicării legislaţiei existente de către ministere şi autorităţi locale

· Creşterea gradului de conştientizare al publicului general privind acest domeniu de referinţă şi în mod special în rândul specialiştilor: arhitecţi, factori de decizie de la diverse paliere instituţionale etc.

· Iniţierea de activităţi educaţionale tematice, diseminarea informaţiilor în şi între diferitele sectoare ale societăţii

· Dezvoltarea şi operaţionalizarea site-urilor selectate, deschise vizitatorilor și activităţi educaţionale
· Creşterea gradului de conştientizare a publicului în ceea ce priveşte nevoia de protejare a clădirilor monument-istoric, îndeosebi printre profesionişti, factori decizionali, structuri din administraţie, investitori privaţi (Conferinţe, evenimente, study days, excursii interne, comitete de acţiune publică, publicaţii de specialitate
· Prevenirea distrugerii şi conservarea clădirilor şi ansamblurilor istorice: a avut suuces în astfel de activităţi practic pe tot teritoriul statului, în acord cu criteriile internaţional acceptate şi utilizând tehnici de conservare. Au participat: personalul Consiliului, simpatizanţii activi şi voluntari.
În ceea ce priveşte conservarea şi proiectele de reabilitare fizică, Consiliul a iniţiat şi implementat planuri de conservare via autorităţile de planificare, autorităţi municipale şi dezvoltatori privaţi, cărora li s-au expus avantajele economice ale conservării şi rolul acesteia în dezvoltarea comunităţilor. Consiliul se implică şi în obţinerea fondurilor de reabilitare, aşa cum acordă şi consiliere profesională şi chiar distribuie personal specializat pentru activitatea propriu-zisă.

În ceea ce priveşte educaţia şi rolul formativ: activităţile educative sunt privite ca fiind extrem de importante în aprofundarea nevoii activităţii de conservare, ca parte inseparabilă a vieţii comunităţii şi integrarea acesteia în proiecţiile de dezvoltare. Activităţile educaţionale se focalizează pe mijloace formale şi informale şi au în vedere şi conservarea dar şi dezvoltarea cunoaşterii istoriei naţionale. 
Consiliul a contribuit la conservarea şi montarea unor expoziţii de tip narativ-istoric într-un număr de 150 de situri. În mod direct a reabilitat şi operează pentru public un număr de 10 obiective care au legătură cu istoria modernă a Israelului. Din această perspectivă oferă un bun exemplu despre rolul benefic al organizaţiilor non-profit implicate în activitatea de conservare şi punere în valoare a patrimoniului istoric şi cultural.  

� Raportul CHCfE 2015, p.13


� Se estimează că în domeniul patrimoniului în UE sunt angajate undeva în jur de 300.000 de persoane, însă locurile de muncă generate indirect se situează la nivelul a cca. 8 milioane


� În 1995 numai Anglia avea înregistrate 657.000 situri arheologice, număr care a crescut cu 117% faţă de 1983. Cu totul, un inventar al siturilor şi monumentelor însumează peste 1 milion de intrări (creşterea a fost semnificativă, însă şi pierderile au fost nu mai puţin importante, estimându-se că din 1945 până în 1983 Anglia a pierdut aproximativ 1 sit arheologic / zi


� Lowenthal, D. The Past is a Foreign Country. Cambridge: Cambridge University Press, 1985


� apud CORNELIUS J. HOLTORF, Is the past a non-renewable resource? în Robert Layton, Peter G. Stone, Julian Thomas (ed.) Destruction and Conservation of Cultural Property, Routledge, 2001, pp. 286-297


� Activ la http://www.norwinst.gr/files/2017/03/Antiquities-Law-of-Greece_3028en.pdf


� Informaţii preluate din Roland Benedikter, Privatisation of Italian Cultural Heritage, International Journal of Heritage Studies, vol.10, No 4 september 2004, pp.369-389


� activ la adresa http://www.normattiva.it/uri-res/N2Ls?urn:nir:stato:decreto.legislativo:2004-01-22;42


� În legislația spaniolă , brigandajul/jaful are un sens mai larg , în conformitate cu articolul 4 din Ley de Patrimonio Histórico Español, jaful se referă la orice act sau omisiune care împiedică sau perturbă funcţia socială a bunurilor culturale. La începutul secolului XX Spania a avut de suferit de pe urma transferului extern de obiecte arheologice şi de artă, reacţiile la nivelul societăţii fiind extrem de serioase şi determinând un cadru legislativ care să guverneze cercetarea arheologică şi interzicerea exportului unor obiecte generate de această activitate. Totuşi bunele intenţii au fost frustrate de lipsa interesului al autorităţilor publice în protejarea patrimoniului cultural, în absenţa existenţei unui sistem birocratic dedicat protejării acestor bunuri.


� Baza de date privind conservarea patrimoniului istroic şi de artă cuprinde o listă de obiecte pe categorii istorice, pe municipalităţi, pe baza responsabilităţii regionale care guvernează protecţia patrimoniului; cuprinde şi obiecte aflate pe o listă de suprveghere în vederea includerii ca obiecte de patrimoniu. 


� Constituie un exemplu interesant privind implicarea actorilor non-guvernamentali în protecţia responsabilă a unor categorii importante de obiecte de patrimoniu (imobil)


� Autoritatea de protecţie are în componenţă o Divizie de Prevenire a Brigandajului Arheologic; distrugerea sau sustragerea de obiecte din siturile arheologice este pasibilă de pedepse cu închisoarea de la 5 ani în sus. Divizia de Prevenire este compusă din ofiţeri de profesie sau din ofiţeri în retragere, modul său de acţiune fiind undeva la confluenţa armată-poliţie. Pe de altă parte Israelul este una dintre puţinele state din Orientul Mijlociu care permite comerţul cu antichităţi, cu condiţia obţinerii unei licenţe guvernamentale – în momentul de faţă sunt 18 agenţi implicaţi în comerţul cu antichităţi


� http://eng.shimur.org/ 

